B. Bugár, podpredseda NR SR: (2004-12-07):
Pán poslanec, máte slovo. J. Jaduš, poslanec: Vážený pán predsedajúci, vážený pán minister, vážené kolegyne, kolegovia, pri prerokovávaní návrhu zákona o štátnom rozpočte na rok 2005 som ako spravodajca kapitoly ministerstva životného prostredia musel konštatovať, že predložený návrh zákona o štátnom rozpočte nie je v súlade s existujúcim právnym stavom. A dovoľte mi, aby som to teraz vysvetlil. Schválením zákona o Environmentálnom fonde vznikol stav, keď sa mala do rozpočtu zapracovať nová kapitola, kapitola Environmentálneho fondu a prepracovať v rozpočte kapitola ministerstva životného prostredia. Mne z neznámych, ale tušených dôvodov sa tak dodnes nestalo. Pritom bolo povinnosťou vlády v tejto veci konať. Poslanci vo výbore pre životné prostredie tak boli nútení rokovať o kapitole, o ktorej už dopredu vedeli, že je neplatná. Vzhľadom aj na túto skutočnosť výbor odmietol schváliť ako kapitolu, tak aj celkový návrh zákona o štátnom rozpočte. Vzhľadom na závažnosť celkového problému podávam procedurálny návrh na nepokračovanie v rozprave a vrátenie zákona o štátnom rozpočte na dopracovanie vláde. Ak by tento parlament nemal záujem vyžadovať od vlády dôsledné dodržiavanie platných legislatívnych rámcov, dovoľte mi, aby som vyjadril svoje stanovisko ku kapitole ministerstva životného prostredia z titulu analýzy návrhu financií pre tento rezortu. Na rozdiel od mojich komentárov k predchádzajúcim rozpočtom budem sa snažiť o čo najstručnejšie vyjadrenia, bez nejakých morálnych apelov, lebo, ako sme sa z doterajšieho vývoja mohli presvedčiť, neochota vlády riešiť závažné problémy v environmente je zjavná. V každom prípade by som sa chcel dotknúť aspoň čiastočne svojím komentárom mojich pozmeňujúcich návrhov, a preto mi dovoľte, aby som k nim rovno prešiel. Už jeden z mojich predrečníkov, konkrétne za stranu Smer podal návrh na vyčlenenie 300 mil. Sk na riešenie problematiky Vysokých Tatier. Či už z týchto prostriedkov alebo z rezervy vlády navrhujem vo svojich prvých dvoch pozmeňujúcich návrhoch k tejto problematike navýšiť a účelovo viazať v kapitole ministerstva pôdohospodárstva finančné prostriedky vo výške 50 mil. Sk na výskum, na vedecké projekty v súvislosti s problematikou prírodnej katastrofy vo Vysokých Tatrách a v ostatných postihnutých územiach. Rovnako sa týka tejto tematiky aj môj druhý pozmeňujúci návrh, a to navýšiť a účelovo viazať v kapitole ministerstva životného prostredia finančné prostriedky vo výške 50 mil. Sk na výskum, na vedecké projekty v súvislosti s problematikou katastrofy vo Vysokých Tatrách a v ostatných postihnutých územiach. Bolo by veľmi zlé, keby sa riešenia v Tatrách prijímali len na základe nejakých politických rozhodnutí, a preto pevne verím, že to najdôležitejšie, čo je potrebné v Tatrách, ale nielen v Tatrách, ale aj na ostatných územiach vykonať, sú vedecké analýzy. To znamená, treba vyčleniť garantované prostriedky pre vedecké inštitúcie v pôsobnosti obidvoch ministerstiev, aby sa na základe týchto projektov mohli navrhnúť konkrétne racionálne a efektívne riešenia. Ďalej, môj ďalší pozmeňujúci návrh je chronická choroba, o ktorej hovoríme pred každým rozpočtom. A opäť by som chcel poprosiť pána ministra financií, aby návrh, ktorý bol vo vláde už v roku 2002 a ktorý je v uznesení vlády, vyčleniť z privatizácie SPP 2 mld. Sk na staré environmentálne dlhy, vláda teda zrealizovala, pretože myslím si, že toto rozhodnutie bolo múdre a jednoducho staré environmentálne dlhy sú tikajúcimi hodinami a je veľmi dôležité, aby sme sa aspoň tými najvypuklejšími problémami začali skutočne zaoberať. Ja nespomeniem nič iné, len, povedzme, PCB látky v Chemku Strážske, v okolí Strážskeho, ktoré sú kardinálnym problémom celého okolia. A je potrebné ich riešiť. Dokonca existuje projekt, kde z fondov OSN máme možnosť čerpať prostriedky na zakúpenie technológie, ktoré by raz a navždy počas dvoch, troch, možno štyroch rokov dokázali odstrániť tento nebezpečný materiál zo životného prostredia. Skutočne nie veľa prostriedkov je potrebných zo strany štátu uhradiť a mali by sme to tak z krku. Či chceme, či nechceme, budeme sa musieť skôr či neskôr starými environmentálnymi záťažami zaoberať. Ďalej by som vás chcel poprosiť, aby ste venovali pozornosť ďalšiemu môjmu návrhu. Ten návrh sa týka navýšenia finančných prostriedkov na riešenie náhrad za obmedzenie bežného obhospodarovania. V kapitole ministerstva životného prostredie je tuším 100 mil. korún na tento účel. Avšak podľa našich informácií je zatiaľ zo strany vlastníkov, ktorým z titulu obmedzenia hospodárskeho využívania plôch, či už lesných alebo iných, tak tam návrh alebo požiadavka na 350 mil. Sk. A ešte nie sú uzavreté tieto požiadavky, pretože niektorí vlastníci sa nespamätali v reálnom čase a tie požiadavky ešte nedali na stôl, ale vieme o takých požiadavkách, že ešte rádovo možno niekoľkonásobné budú. Teda môj ďalší pozmeňujúci návrh je navýšiť a účelovo viazať v kapitole ministerstva životného prostredia finančné prostriedky vo výške 350 mil. Sk na náhrady týmto vlastníkom. No a kardinálny problém je protipovodňová ochrana, to máme v podstate na stole každú chvíľu. A možno by bolo vhodné zaoberať sa, ako efektívne riešiť tieto záležitosti, pretože už niekoľko rokov je platný Plán protipovodňovej ochrany a Plán riešenia územia z titulu ochrany pred povodňami. Doterajší vývoj situácie je známy, nemusím ho opakovať. Finančné prostriedky určené na následky povodní sú ďaleko vyššie ako finančné prostriedky, ktoré sa investujú do preventívnych opatrení. Pokiaľ budeme takýmto trendom pokračovať ďalej, tie nožnice sa budú roztvárať. Bude treba racionálne sa zamyslieť nad protipovodňovou ochranou a som presvedčený, že ak by sa išlo cestou preventívnych opatrení, ak by sa išlo cestou rozumného investovania do možno malých, ale efektívne navrhnutých stavieb, resp. technických riešení, tak tie povodne nemusia mať také fatálne dôsledky, pričom vieme veľmi dobre a upozorňujú nás na to vedci, že prívalové dažde, orkány, smršte sú fenoménom, s ktorým sa budeme musieť každým rokom viac a viac boriť, pretože to súvisí s globálnymi klimatickými zmenami a, bohužiaľ, tým zatiaľ predchádzať nevieme alebo nie sme schopní im zatiaľ predchádzať. Ďalší môj pozmeňujúci návrh sa týka priamo rezortu, je navýšiť a účelovo viazať v kapitole ministerstva životného prostredia prostriedky vo výške 50 mil. Sk na vytvorenie informačno-technologickej bázy a komunikačnej infraštruktúry úradov životného prostredia. Vážené kolegyne, kolegovia, v poslednom období sme prijali rad zákonov v oblasti životného prostredia, ktoré si vyžadujú istý sofistikovaný prístup hlavne v zúradovaní agendy. Čo sa týka stavov a počtov úradníkov v životnom prostredí, ten je nedostačujúci. Ale ak by sme ich teda nahradili informačnými technológiami alebo dali im možnosť využívať naplno informačné technológie, som presvedčený, že by bol možný aj pokles úradníkov, ktorí fungujú v tomto rezorte. Rezort požadoval na tento rok nejako 40 mil. – 45 mil. korún na túto problematiku, nedostal ani korunu. Pritom treba povedať, že rezort ministerstva životného prostredia je dlhodobo vykazovaný ako rezort s najhoršou úrovňou zavádzania informačno-komunikačných technológií. To je objektívne hodnotenie a treba s ním len súhlasiť. No a posledný pozmeňujúci návrh, ktorý sa týka tohto rezortu, je navýšiť a účelovo viazať v kapitole ministerstva životného prostredia finančné prostriedky vo výške 31 mil. korún na prenesené kompetencie výkonu štátnej správy v oblasti ochrany pre povodňami pre mestá a obce Slovenskej republiky. Tieto finančné prostriedky sú potrebné na prenesený výkon kompetencií z titulu uvedenia platnosti zákona o protipovodňovej ochrane, ktorý bude platný od 1. 1. 2005. Mestá a obce vypočítali, že na každého občana v Slovenskej republike z titulu prenesených kompetencií je potrebných nejakých 5 aj niečo korún. Takže bol by som veľmi rád, keby aj tento parlament z titulu svojho vlastného rozhodnutia zaviazal vládu, aby sme aj tak napäté rozpočty miest a obcí nenavyšovali, ale aby sme sa im pokúsili vyjsť v ústrety, o to prosím aj pána ministra. No a chcel by som sa dotknúť ešte jedného pozmeňujúceho návrhu, ktorý predkladám spoločne s pánom MUDr. Soboňom. Týka sa to rozpočtu Slovenskej informačnej služby. V minulom roku alebo teda v tomto roku bol na základe nášho rozhodnutia urobený transfer zo SIS-ky do ministerstva vnútra. Ukázalo sa, že zlyháva, resp. je nedostatočne saturovaná informačná činnosť Slovenskej informačnej služby. Preto by som vás chcel poprosiť o podporu môjho návrhu, o opačný transfer, ako sme urobili v predchádzajúcom období, a to o to, presunúť z rozpočtu Ministerstva vnútra Slovenskej republiky finančné prostriedky vo výške 250 mil. Sk z rozpočtového programu Výstavba rádiokomunikačnej siete štátnej správy Sitno do rozpočtovej kapitoly Slovenskej informačnej služby, rozpočtového programu 06, to je Informačná činnosť. Na Sitno sa vyvalilo už neskutočne veľa prostriedkov. A Sitno, priatelia, nefunguje, teda ak funguje, tak je to len v niektorých regiónoch. Myslím si, že 250 mil. korún, ktoré sú určené na túto technológiu, je absolútne nedostačujúcich, lebo tuším tam bolo preinvestovaných 5 mld. alebo celkový horizont je 5 mld. na celú Slovenskú republiku. Takže za tých 250 mil. asi toho veľa vnútro nebude vedieť urobiť. A nemali by sme sa navzájom strašiť súčasnými pomermi vo svete, ale si myslím, že tá informačná činnosť Slovenskej informačnej služby je v tomto prípade dôležitejšia. Vážené kolegyne a kolegovia, ďakujem vám za pozornosť a pevne verím, že pozmeňujúce návrhy, ktoré som predložil, sú aj v súlade s tým čo cítia mnohí, a dúfam, že ich podporíte. Ďakujem pekne.